對酒吟
作者：王禹偁
朝代：宋

paragraphs: 勸君莫把青銅照，一瞬浮生何足道。
麻姑又採東海桑，閬苑宮中養蠶老。
任是唐虞與姬孔，蕭蕭寒草埋孤冢。
我恐自古賢愚骨，疊過北邙高突兀。
少年對酒且爲娛，幾日樽前垂白髮。
安得滄溟盡爲酒，滔滔傾入愁人口。
從他一醉千百年，六轡蒼龍任奔走。
男兒得志升青雲，須教利澤施于民。
窮來高枕卧白屋，蕙带藜羹還自足。
功名富貴不由人，休學唐衢放聲哭。